“إلترا” الوداد والرجاء دارو بلاغ مشترك بعد أحداث العنف فدار بوعزة. فصيلا “كورفا سود”، المساندة للرجاء، و”كورفا نور” المساندة للوداد الرياضي أصدروا بلاغا استنكاريا حمل رسائل كثيرة لمشجعي الفريقين. وجاء فيه “من ديما كانتغناو بلي الحركية كانت هي المتنفس وهي اللي كاتخلينا نعيشو الشغف ديالنا بما يرضي الله. إلا أننا مؤخرا ولينا كانشوفواد أحداث لا علاقة ليها بالحركية ولات عوض أنها تحيينا كتقتلنا، أحداث اللي أي عضو أولترا مايمكنش يقبل بيها ومايمكنش يسمح ليها تولي جزء من الموفمون اللي كانعيشوه”. وأضاف “حيث الموفمون أكبر وأنقى من أنه يتوسخ بتصرفات بحال هادي ويتلطخ بدماء العقاب ديالها قدام الخالق صعيب نتصوروه. قلنا ومزال غا نقولو بللي المنافسة خصها تبقى فالتيران، بلي المنافسة خصها تكون شريفة حيث هاداك هو السبيل الوحيد باش نحافظو على حركية نقية، باش نعيشوا شغف بلا شغب، باش الوالدين يبقاو هانيين على أولادهم وباش الدم يبقى كايجري فالعروق عوض يسيل من الجرح.. وماشي كَاع الجروح كايتخيطو”. وزاد ذات البلاغ موضحا “حنا كلنا ملزومين باش نتاقيو الله فبعضياتنا وفريوسنا ووالدينا. الكَروبات حاولو و مزال كيحاولو يديروا قطيعة مع أعمال الشغب اللي كتجرنا لحوايج تا واحد فينا ما باغيها، و لكن كل مرة كانلقاو بللي اللي درناه ماكافيش”. وجاء فيه أيضا “هادشي علاش هاد المرة خصنا نكونو أكثر صرامة وأكثر مسؤولية من قبل ونلتزمو التزام حقيقي بالقرارات اللي غادي نخرجو بيها فالمستقبل القريب. خص الأعضاء من جهتهم كذلك يثبتو بللي أحداث الشغب ما هي إلا استثناء وماشي قاعدة فالحياة ديال المومبر والتعبير ديالهم على الانتماء للكَروب مايكونش بالبرودويات فقط ويكون بتطبيق الأمور اللي غانتفقو عليها إيلا كنا بصح بغينا نكونوا فأجواء اللي تنقي وتخلينا نعيشوا الموفمون أولترا ماشي يقتلنا موفمون ماعرفناه شنو هو”. 
إلترا الوداد والرجاء دارو بلاغ مشترك بعد المواجهات اللي وقعات فـ دار بوعزة: ولينا كانشوفو أحداث بلاصة ما تحيينا كتقتلنا وهادشي مامقبولش